Kerala Blasters ഡ്യുറണ്ട് കപ്പ് നേടാനൊരുക്കം കൂട്ടി ബ്ലാസ്റ്റേഴ്സ് ടൂര്ണമെന്റിനുള്ള ടീമിനെ പ്രഖ്യാപിച്ചു News18 Malayalam News18 Malayalam Last Updated : September 02, 2021, 14:47 IST Share this: സെപ്റ്റംബര് അഞ്ചിന് ആരംഭിക്കുന്ന ഡ്യൂറണ്ട് കപ്പില് മത്സരിക്കാന് ഒരുങ്ങുന്ന കേരള ബ്ലാസ്റ്റേഴ്സ് ടീമിനെ പ്രഖ്യാപിച്ചു. ഇന്ത്യയിലെയും ഏഷ്യയിലെയും ഏറ്റവും പുരാതന ടൂര്ണമെന്റുകളില് ഒന്നായ ഡ്യുറണ്ട് കപ്പില് ആദ്യമായിട്ടാണ് ബ്ലാസ്റ്റേഴ്സ് മത്സരിക്കാന് ഇറങ്ങുന്നത്. ഇത്തവണത്തെ ടൂര്ണമെന്റില് ഐ എസ് എല്ലില് നിന്നും ഐ ലീഗില് നിന്നുമുള്ള 16 ടീമുകളാണ് മത്സരിക്കാന് ഇറങ്ങുന്നത്. നാല് ഗ്രൂപ്പുകളിലായാണ് ഇവരെ തിരിച്ചിരിക്കുന്നത്. ഗ്രൂപ്പ് സിയിലാണ് ബ്ലാസ്റ്റേഴ്സ് ഉള്പ്പെട്ടിരിക്കുന്നത്. കേരളത്തില് നിന്നും ബ്ലാസ്റ്റേഴ്സിന് പുറമെ ഗോകുലം കേരളവും ടൂര്ണമെന്റില് മത്സരിക്കുന്നുണ്ട്. ഗ്രൂപ്പ് ഡിയില് ഉള്പ്പെട്ട അവരാണ് നിലവിലെ ചാമ്ബ്യന്മാര്.കഴിഞ്ഞ ഐ എസ് എല്ലിലെ നിരാശാജനകമായ പ്രകടനത്തിന് ശേഷം ഈ സീസണില് അത് തിരുത്തിക്കുറിക്കാന് ഇറങ്ങുന്ന ബ്ലാസ്റ്റേഴ്സ്, ഡ്യുറണ്ട് കപ്പ് ഐ എസ് എല്ലിന് മുന്പുള്ള മികച്ച മുന്നൊരുക്കമായാണ് കാണുന്നത്. അതിനാല് തന്നെ മുന്നിര താരങ്ങള് അടങ്ങുന്ന ടീം തന്നെയാണ് അവര് പ്രഖ്യാപിച്ചിരിക്കുന്നത്. നാല് വിദേശ താരങ്ങള് ഉള്പ്പെടെ 29 അംഗ ടീമുമായാണ് കൊല്ക്കത്തയില് നടക്കുന്ന ഡ്യുറണ്ട് കപ്പിനായി ബ്ലാസ്റ്റേഴ്സ് യാത്ര തിരിക്കുക. ടൂര്ണമെന്റിലെ ഏറ്റവും ശക്തമായ ടീമുകളില് ഒന്നാണ് ബ്ലാസ്റ്റേഴ്സിന്റെത്. അഡ്രിയാന് ലൂണ, സിപോവിച്ച്, ചെഞ്ചോ, ജോര്ഗെ പെരേര ഡയസ് എന്നിവരാണ് ടൂര്ണമെന്റില് പങ്കെടുക്കുന്ന നാല് വിദേശ താരങ്ങള്. രാഹുല്, സഹല്, ജീക്സണ്, ജെസ്സല്, ആല്ബിനോ, ഹക്കു, ഖാബ്ര, പ്രശാന്ത്, ഗിവ്സണ് തുടങ്ങിയവരോടൊപ്പം റിസേര്വ്സ് ടീമിനായി തിളങ്ങിയ യുവതാരങ്ങളും ടീമില് ഉള്പ്പെട്ടിട്ടുണ്ട്. ഇവാന് വുകോമാനോവിച്ചാണ് ബ്ലാസ്റ്റേഴ്സിന്റെ മുഖ്യ പരിശീലകന്.സെപ്റ്റംബര് 11നാണ് കേരള ബ്ലാസ്റ്റേഴ്സിന്റെ ഡ്യൂറണ്ട് കപ്പിലെ ആദ്യ മത്സരം. ബെംഗളൂരു എഫ് സി, ഡെല്ഹി എഫ് സി, ഇന്ത്യന് നേവി എന്നിവയാണ് ഗ്രൂപ്പ് സിയില് ബ്ലാസ്റ്റേഴ്സിന് പുറമെയുള്ള ടീമുകള്. ടൂര്ണമെന്റിനായി കൊല്ക്കത്തയിലേക്ക് തിരിക്കും മുന്പ് ഒരു സന്നാഹ മത്സരം കൂടി ബ്ലാസ്റ്റേഴ്സ് കളിക്കുന്നുണ്ടാകും.1888 ല് തുടങ്ങിയ ഇന്ത്യന് ആര്മി സംരംഭമായ ഈ ടൂര്ണമെന്റിന്, ഡ്യുറണ്ട് ഫുട്ബോള് ടൂര്ണമെന്റ് സൊസൈറ്റി ഡി എഫ് ടി എഫ് ആണ് ആതിഥേയത്വം വഹിക്കുന്നത്. ഏറ്റവും പ്രശസ്തമായ ഫുട്ബോള് ടൂര്ണമെന്റുകളിലൊന്നായതിനാല്, പ്രസിഡന്റ്സ് കപ്പ്, ഡ്യുറണ്ട് കപ്പ്, സിംല ട്രോഫി എന്നിങ്ങനെ മൂന്ന് വിശിഷ്ടമായ ട്രോഫികളാണ് ഡ്യുറണ്ട് കപ്പ് ചാമ്ബ്യന്മാര്ക്ക് ലഭിക്കുക. കൊല്ക്കത്തയിലെ വിവേകാനന്ദ യുവഭാരതി ക്രിരംഗന് വിവൈബികെ, മോഹന് ബഗാന് ക്ലബ് ഗ്രൗണ്ട്, കല്യാണി മുനിസിപ്പല് സ്റ്റേഡിയം ഗ്രൗണ്ട് എന്നീ വേദികളാണ് ജനപ്രിയ ടൂര്ണമെന്റിനായി കണ്ടെത്തിയിരിക്കുന്നത്. സെപ്റ്റംബര് അഞ്ചിന് തുടങ്ങുന്ന ടൂര്ണമെന്റില് ഒക്ടോബര് മൂന്നിനാണ് ഫൈനല്. Published by:Naveen First published: September 02, 2021, 14:45 IST Kerala Blasters FC News18 Malayalam News18 Malayalam Last Updated : September 02, 2021, 14:47 IST Share this: